《元日同诸兄分韵得洁字》
清代·姚允迪

朝阳破云翳，朔气变华节，帘栊鸟语新，石鼎香初爇。

堂前拜嘉庆，长幼咸欣悦。柏酒次第斟，盘蔬随意设。

风暖景物佳，檐梅拆晴雪。过午山斋静，琴书自閒洁。

相将茶一瓯，拈韵擘彩缬。诸兄富文藻，顾我惭薄劣。

兴到亦长吟，遑计工与拙。且遂今日欢，岁月任更迭。

作者简介：姚允迪，字蕴生，金山人。巡道培和女，知县戴鸣球室。有《秋琴阁诗钞》。